[bookmark: _GoBack]МОТИВИ КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА  ЗА УСЛОВИЯТА И РЕДА ЗА ПЛАТЕНО И БЕЗПЛАТНО 
ПАРКИРАНЕ И КОНТРОЛИРАН ДОСТЪП НА МОТОРНИ ПРЕВОЗНИ СРЕДСТВА В ОПРЕДЕЛЕНИ ЗОНИ НА ТЕРИТОРИЯТА НА ОБЩИНА БУРГАС 

1. Причините, които налагат приемането на предложения проект:
С Решение № 1866/24.11.2021 г. по адм. дело № 2044/2021 г. на Административен съд - Бургас, потвърдено с Решение № 7657/09.08.2022 г. по адм. дело № 1066/2022 г. на Върховен административен съд е обявена за нищожна Наредбата за престой и паркиране на превозни средства управлявани или превозващи лица с трайни увреждания на територията на Община Бургас (Наредбата). С отмяната на Наредбата отпадна и разпоредбата, даваща право на преференциално паркиране за хората с трайни увреждания по постоянен адрес.
На основание  чл. 99, ал. 1 от ЗДвП, Общински съвет – Бургас е приел Наредба за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас. Чрез тази наредба Общински съвет – Бургас  определя реда за упражняване на правомощията на кмета на Община Бургас, съгласно чл. 99, ал. 1 от ЗДвП, който дава право в населените места да бъдат определени зони за платено и безплатно паркиране в определени часове на денонощието. Именно в тази Наредба следва да намери приложение разпоредбата, даваща право на безплатно паркиране на лица със затруднения в придвижването по смисъла на §1, т.16 от Закона за хората с увреждания (ЗХУ) по постоянен  адрес. 
За част от хората с трайни увреждания придвижването на собствен ход не създава затруднения, поради което те се нуждаят в по-малка степен от преференции   при паркирането, отколкото лицата със затруднения в придвижването. Затова именно към последните следва да бъдат насочени мерките за преференциално паркиране, тъй като тази категория – хора със затруднения в придвижването, се нуждаят в по-голяма степен от  преференциално паркиране в сравнение с останалите хора с трайни увреждания. Достъпните места за паркиране, представляват разумно улеснение и са предназначени да удовлетворят на първо място индивидуалните потребности на лицата със затруднения в придвижването по смисъла на §1 т.16 от ДР на ЗХУ.
С настоящият проект на Наредба ще се регламентират и осигурят по-голям брой паркоместа, предназначени за хората с увреждания. Приходи от този вид паркиране няма да се реализират и цени за разходите по издаването на предвидените разрешителни документи няма да се събират от правоимащите лица.
Проектът на наредбата е изпратен на Агенция за хората с увреждания за вземане на участие в разработването му и изразяване на становище и позиция, съгласно изискванията на закона - чл. 10, ал. 3, т. 9 от Закон за хората с увреждания.

2. Целите, които се поставят: 
С въвеждането на „Режим на безплатно локално паркиране на МПС, по постоянен адрес за лица със затруднения в придвижването“, ще се постигне справедливост, достъпна среда, равнопоставеност, интегрираност и правилно прилагане на социалното законодателство за хората с увреждания, предвид липсата на местна нормативна уредба в тази връзка.


3. Финансови и други средства, необходими за прилагането на новата уредба: 
Не са необходими допълнителни финансови или други средства за прилагане на Наредбата.
4. Очакваните резултати от прилагането, включително финансовите, ако има такива:
Очакваните резултати са свързани с постигане на част от целите, поставени в разпоредбите на ЗХУ, в частност на тези, гарантиращи осигуряване на специални условия за паркиране и престой на пътни превозни средства, управлявани от лица със затруднения в придвижването.  В унисон с европейската и националната социална политика в това отношение, приходи от този вид паркиране няма да се реализират.
5. Анализ за съответствие с правото на Европейския съюз: 
Наредбата е в съответствие с нормативни актове от по-висока степен, както и с тези на европейското законодателство. 



